《江行寄俞仲宽察院》
宋代·释道潜

潮回沙浦寒，月落山未晓。驾言江上行，行远心亦悄。

茅屋两三家，鸡声闻缥缈。轻风飐垂杨，芳枝何袅袅。

上有双鸣禽，下有蕙兰草。蒸蒸物已繁，灼灼花更好。

时见赪尾鳞，跳波泳纹藻。即事起幽情，情含结怀抱。

故交如参辰，咫尺旷烟岛。红日已三竿，回辕白沙道。

但闻萧苇间，挐音飞杳杳。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。